अजें तगर मिगी आपू कुसै पागलै कन्ने बाह नईं हा पैदा। इस करी पागलें दे कारनामें मेरे लेई परिए दे किस्सें आला लेखा सुहामें हे। पिछले बरै मिगी दिल्ली जाना पेया उत्थें इक मित्तरा दे घर रेया। रातीं सौने गी लेटेया पर रात भर अक्ख नईं लग्गी। मेरे कन्ने चा हर दस मैंट पिच्छूं बुआज औन्दी ‘सटक सीता राम’, ए बुआज इन्नी भयानक ही जे हड़बड़ करदा में उट्‌ठी बौहन्दा। दिल ध्रक-ध्रक करन लगदा। दूयै रोज में मित्तरा गी पुच्छेया तां ओ आह भरिये बोलेया—के पुछदे ओ, करनाल मेरे इक रिश्तेदार रौहन्दे न, उंदा बीएं-बाइयें परें दा जागत ऐ इसी भूत चमकी गेदा ऐ। कोई सिद्धी हा करा करदा। माला फेरदे-फेरदे सिर बी फिरी गेआ। बड़ा इलाज कराया, पर हर कारी कन्ने रोग बद्‌दा गै गेआ उयां ए कुसै गी किछ आखदा गलांदा नईं, बस थोड़े थोड़े चिरा मगरा हक्क मारदा ऐ, ‘सटक सीतारम’। में इसदे बब्बै गी तार दित्ती ऐ, ओ स्टेशन पर इसी संभाली लैग में फटक्क हां कीती ते ‘सटक-सीताराम’ गी लेइयै स्टोशन दी त्यारी करन लगा।